8 A phetogo e kgolo! Lefelo le le neng le swafetse le nna paradaise. Le fa go ntse jalo, polelelopele eno mmogo le tse dingwe tse di ikanyegang di ne tsa bontsha gore batho le bone ba ne ba tla fetoga, fela jaaka naga e e swafetseng e simolola go ungwa. Ke ka ntlha yang fa re ka rialo? Isaia o ne a bua thata ka “ba ba golotsweng ke Jehofa,” ba ba neng ba tla boela kwa nageng ya bone “ba goa ka boipelo” mme ba bone “boitumelo le boipelo.” (Isaia 35:10) Mafoko ano a ne a sa bue ka mmu wa mmatota, mme a ne a bua ka batho. Mo godimo ga moo, mo ditemaneng tse dingwe Isaia o ne a bolelela pele jaana ka batho ba ba buseditsweng kwa Siona: “Ba bidiwe ditlhare tse dikgolo tsa tshiamo, tse di jadilweng ke Jehofa . . . Gonne jaaka lefatshe le ntsha letlhogela la lone, . . . Jehofa o tla dira gore tshiamo le pako di tlhoge fa pele ga ditšhaba tsotlhe.” Gape Isaia o ne a bua jaana ka batho ba Modimo: “Ruri Jehofa o tla go etelela pele ka metlha . . . , mme o tla nonotsha marapo a gago; mme o tla nna jaaka tshingwana e e nang le metsi a mantsi.” (Isaia 58:11; 61:3, 11; Jeremia 31:10-12) Ka jalo, fela jaaka maemo a naga ya mmatota a ne a tla tokafala, go ne go tla nna le diphetogo mo setšhabeng se se tsosolositsweng sa Bajuda.